ซิโก้ เดินหน้าต่อวางแผนรับมือจิงโจ้ เล็งใช้ชุดผสมลุย ซูซูกิ คัพ
ซิโก้ เกียรติศักดิ์ เสนาเมือง เร่งเข้าหารือสมาคมฟุตบอลแห่งประเทศไทยฯ ถกเรื่องการเตรียมทีมรับ ซอกเกอร์รูส์ ออสเตรเลีย ในศึกฟุตบอลโลก รอบคัดเลือก ในวันที่ 15 พ.ย.นี้รวมทั้งศึก ซูซูกิคัพ ที่ฟิลิปปินส์ แย้มส่วนตัวอยากใช้นักเตะชุดบอลโลกผสมกับผู้เล่นชุด 2 ลุยแดนตากาล็อก,หลังจากที่ ช้างศึก ทีมชาติไทย พ่ายอิรัก 0-4 ในศึกฟุตบอลโลก 2018 รอบคัดเลือก โซนเอเชีย รอบ 12 ทีมสุดท้าย โดยพวกเขาลงสนามไปแล้ว 4 นัด แพ้รวดยังไม่มีแต้ม และรั้งอันดับสุดท้ายของกลุ่มบี ทำให้ความหวังที่จะผ่านเข้าไปเล่นฟุตบอลโลกรอบสุดท้าย ที่ประเทศรัสเซีย ในอีก 2 ปีข้างหน้าค่อนข้างริบหรี่เต็มทน ล่าสุดเมื่อวันที่ 12 ต.ค.ที่ผ่านมา นักเตะทีมชาติไทยเดินทางกลับถึงประเทศไทยเป็นที่เรียบร้อยแล้ว ด้วยสายการบินเอติฮัด แอร์เวย์ส เที่ยวบินอีวาย 408 ถึงสนามบินสุวรรณภูมิเวลา 18.25 น. ก่อนแยกย้ายกลับสู่สโมสร,ซิโก้ เกียรติศักดิ์ เสนาเมือง หัวหน้าผู้ฝึกสอนทีมชาติไทย กล่าวว่า ต้องขอโทษแฟนฟุตบอลด้วยที่ไม่สามารถเก็บแต้มกลับมาได้ ซึ่งนักเตะทุกคนรู้สึกผิดหวังไม่แพ้กัน แต่ก็ได้พยายามอย่างเต็มที่แล้ว ทั้งๆที่ต้องเล่น 9 คน เกมกับอิรักมีหลายสิ่งเกิดขึ้นแบบไม่คาดฝันมากมาย อาทิ ใบแดงอันน่ากังขาของ กรวิทย์ นามวิเศษ, อาการบาดเจ็บของประทุม ชูทอง ที่ต้องหามส่งโรงพยาบาล และการโดนเตะของธนา ชะนะบุตร แต่ฝืนเล่นต่อจนจบเกม ซึ่งตั้งแต่ทำฟุตบอลมาตนไม่เคยเจอเหตุการณ์แบบนี้มาก่อน อีกทั้งตนก็ไม่เคยวิจารณ์การทำหน้าที่ของผู้ตัดสิน แต่ครั้งนี้เกินกว่าที่จะยอมรับได้,หลังจบเกมผู้ควบคุมการแข่งขันบอกให้เขียนรายงานถึงสมาพันธ์ฟุตบอลแห่งเอเชีย เอเอฟซี หากเห็นว่าผู้ตัดสินตัดสินผิดพลาด แต่ตนคงไม่เขียนเพราะคิดว่าไม่มีประโยชน์อะไร ส่วนใบแดงของ กรวิทย์ จะไม่มีการอุทธรณ์ใดๆ เช่นกัน เนื่องจากเกมได้จบไปแล้ว และคิดว่าคงไม่ผ่านการอุทธรณ์ ทำให้จะติดโทษแบนในเกมกับออสเตรเลีย วันที่ 15 พ.ย.นี้ ซึ่งจากนี้จะต้องเตรียมทีมกันใหม่ โดยเรายังมีเกมในบ้านเหลืออีก 4 นัด พบออสเตรเลีย, ซาอุดีอาระเบีย, ยูเออี และอิรัก ซึ่ง 3 ทีมหลัง หากเราเก็บชัยชนะได้จะเป็นการเรียกความมั่นใจกลับมา แต่หากแพ้ก็ต้องยอมรับว่ามาตรฐานของเรายังสู้กับทีมเหล่านี้ไม่ได้,เฮดโค้ชทีมชาติไทยกล่าวอีกว่า จะเข้าหารือกับสมาคมกีฬาฟุตบอลฯเกี่ยวกับการเตรียมทีมนัดที่ 5 เปิดสนามราชมังคลากีฬาสถาน พบออสเตรเลีย วันที่ 15 พ.ย.นี้ รวมถึงศึกชิงแชมป์อาเซียน หรือ เอเอฟเอฟ ซูซูกิ คัพ 2016 ที่ประเทศฟิลิปปินส์ ซึ่งนัดแรกจะเตะวันที่ 19 พ.ย. ส่วนตัวอยากใช้ผู้เล่นชุดฟุตบอลโลก ผสมกับผู้เล่นชุด 2 ซึ่งเป็นนักเตะที่ทำผลงานได้ดีในฟุตบอลลีก แต่การฝึกซ้อมต้องหารือกับสมาคมอีกครั้งว่าจะให้ฝึกซ้อมร่วมกันอย่างไร เพราะก่อนหน้านั้นต้องเตรียมทีมสำหรับเจอกับออสเตรเลีย และอีก 4 วัน จะประเดิมสนามศึกเอเอฟเอฟ ซูซูกิ คัพ,ส่วนอาการบาดเจ็บบริเวณศีรษะของประทุม ชูทอง ที่ถูกผู้เล่นอิรัก ผลักไปชนกับกวินทร์ ธรรมสัจจานันท์ จนต้องส่งตัวไปตรวจที่โรงพยาบาลทันที ก่อนตรวจเบื้องต้นไม่พบว่ากระดูกหักและอาการอยู่ในขั้นปลอดภัยแล้ว แต่แพทย์ได้ให้อยู่เฝ้าระวังอาการที่โรงพยาบาลประเทศอิหร่านอีก 24 ชั่วโมง เนื่องจากมีอาการหมดสติไปชั่วครู่ และล่าสุดแพทย์ได้อนุญาตให้กลับบ้านได้ ซึ่งจะเดินทางกลับถึงประเทศไทยวันที่ 13 ต.ค.นี้.
ซิโก้ เร่งเข้าหารือสมาคมฟุตบอลแห่งประเทศไทยฯ ถกเรื่องการเตรียมทีมรับ ซอกเกอร์รูส์ ออสเตรเลีย ในศึกฟุตบอลโลกรอบคัดเลือก 15 พ.ย.นี้ ศึก ซูซูกิคัพ แย้มส่วนตัวอยากใช้นักเตะชุดบอลโลกผสมกับผู้เล่นชุด 2 ลุยแดนตากาล็อก
ซิโก้,เกียรติศักดิ์ เสนาเมือง,ทีมชาติไทย,ช้างศึก,ฟุตบอลโลก 2018 รอบคัดเลือก,โซนเอเชีย 12 ทีมสุดท้าย,เอเอฟเอฟ ซูซูกิ คัพ 2016